રાત્રે ત્રણ વાગ્યે ફુલ દારૂ પીને યુવરાજ અને મનુ એમની ખોલીમાં બેઠા હતા. મનુ કહી રહ્યો હતો, ‘હવે શું કરવાનો ઇરાદો છે ?’ પીધેલી હાલતમાં પણ યુવરાજનું મગજ લથડિયા ખાધા વગર ચાલી રહ્યું હતું, ‘મારી સાયકોલોજી સાચી પડે તો મલ્હાર પાસે મોબાઈલ નથી એટલે એ વહેલી સવારે જ ગુલાલને મેઈલ કરવા જશે. અને ગુલાલ પણ અમદાવાદ પહોંચીને તરત જ મલ્હારનો કોન્ટેક્ટ કરશે. આપણે આ સાયબર શતરંજ જીતવી હશે તો એ બંને એકબીજાનો કોન્ટેક્ટ કરે એ પહેલાં જ પાસા નાખી દેવા પડશે. મલ્હાર જે સાયબર કાફે પર જાય છે એ નવ વાગે ખૂલે છે. એ સાયબર કાફે પહોંચે એ પહેલાં જ આપણે ગુલાલના નામે એને એક મેઈલ કરી દેવો પડશે.’